കര്ഷക പെന്ഷന് പദ്ധതി വൈകും കണ്ണൂര്: കര്ഷക ക്ഷേമനിധി ബോര്ഡ് വഴി നടപ്പാക്കുന്ന കര്ഷക പെന്ഷന് പദ്ധതിയുടെ രജിസ്ട്രേഷന് നടപടികള് വൈകും. കഴിഞ്ഞ ജൂലൈയില് രജിസ്ട്രേഷന് നടപടികള് ആരംഭിക്കേണ്ടതായിരുന്നു. എന്നാല്, രജിസ്ട്രേഷനുള്ള സോഫ്റ്റ്വേറിന്റെ സുരക്ഷാ ഓഡിറ്റ് പൂര്ത്തിയാകാത്ത സാഹചര്യത്തിലാണ് പദ്ധതി വൈകുന്നത്.വരിസംഖ്യയും അപേക്ഷിക്കുന്നവരുടെ ആധാര് നമ്ബര് അടക്കമുള്ള വിവരങ്ങളും ഓണ്ലൈന് വഴി നല്കേണ്ടതിനാല് സുരക്ഷാകാര്യങ്ങളില് ഒരു പിഴവും പാടില്ലെന്നാണ് നിര്ദേശം. രജിസ്ട്രേഷനുള്ള സോഫ്റ്റ്വേര് ആമസോണ് സെര്വര് ഉപയോഗിച്ച് സര്ക്കാര് അധീനതയിലുള്ള സിഡിറ്റാണ് തയാറാക്കിയിരുന്നത്. രജിസ്ട്രേഷന് ആരംഭിക്കാന് തയാറെടുക്കുന്നതിനിടെയാണ് സോഫ്റ്റ്വേറിന് സുരക്ഷാ ഓഡിറ്റ് വേണമെന്ന് ഉദ്യോഗസ്ഥര് ചൂണ്ടിക്കാട്ടിയത്. തുടര്ന്ന് ആമസോണ് സെര്വര് ഒഴിവാക്കി സ്റ്റേറ്റ് ഡാറ്റാ സെര്വര് ഉപയോഗിക്കാന് തീരുമാനിക്കുകയായിരുന്നു. കേന്ദ്രസ്ഥാപനമായ സിഡാക്കിന്റെ നേതൃത്വത്തില് സുരക്ഷാ ഓഡിറ്റ് പൂര്ത്തിയാക്കിയാലുടന് രജിസ്ട്രേഷന് നടപടികള് തുടങ്ങുമെന്നും സുരക്ഷാ ഓഡിറ്റിന് രണ്ടോ മൂന്നോ മാസം വേണമെന്നും കര്ഷക ക്ഷേമനിധി ബോര്ഡ് അംഗങ്ങള് വ്യക്തമാക്കി. റെനീഷ് മാത്യു